সায়েন্স সিটি’তে প্রাণীজগৎ নিয়ে নতুন ছবি।
মনে হল পাশের ঝোপ থেকে যেন বেরিয়ে গেল চিতা! কিংবা হঠাৎ দেখলেন, আফ্রিকার আদিম অধিবাসীরা আপনার দিকে তাকিয়ে আছে! ‘সায়েন্স সিটি’র স্পেস থিয়েটার’এ এমন অভিজ্ঞতা হয়ে যেতেই পারে এবার। কারণ, সেখানে দেখানো হচ্ছে ‘অ্যামেজিং জার্নিজ’। জর্জ ক্যাসের এই ছবির মূল বিষয় বিভিন্ন প্রজাতির প্রাণীর দীর্ঘ, কষ্টকর যাযাবরবৃত্তি। যে কোনও পশুপ্রেমী মানুষেরই মন টানবে যা।

ছ’টি প্রাণীর ‘মাইগ্রেশন’এর কাহিনি ‘অ্যামেজিং জার্নিজ’। ছবিতে আছে মোনার্ক প্রজাপতি, লাল কাঁকড়া, জেব্রা, সাদা তিমি এবং আফ্রিকার আদিবাসীদের যাযাবরবৃত্তির গল্প। এই যাত্রা যে কতটা কষ্টের, কতটা বিপদের তা না দেখলে বোঝা যায় না। উপরি পাওনা, ছবিটি দেখা যাবে স্পেস থিয়েটার’এ। ভারতে খুব কম থিয়েটার আছে, যেখানে এই ফরম্যাটের ছবি দেখানো হয়। সায়েন্স সিটির অধিকর্তা অরিজিত্ দত্ত চৌধুরী বলেছেন, ‘‘স্পেস থিয়েটার’এর প্রযুক্তিগত উন্নতি ঘটানো হবে। দর্শক আরও ভালভাবে ছবি দেখতে পারবেন।’’ বাংলা, ইংরেজি, হিন্দি— তিন ভাষাতেই দেখানো হবে ‘অ্যামেজিং জার্নিজ’। এছাড়া ফেব্রুয়ারির শুরুতেই সায়েন্স সিটি’তে আরেকটি নতুন বিভাগের উদ্বোধন হতে চলেছে। যেখানে প্রাণীজগতের বিবর্তনের গল্পকে তুলে ধরা হবে ২০ মিনিটে।
 



 কোথায়
			স্পেস থিয়েটার, সায়েন্স সিটি

 কবে
			আগামী ছ’মাস চলবে

 কখন
			সকাল সাড়ে ১১টা থেকে শুরু।
			তবে ছাত্র-ছাত্রীদের সুবিধার জন্য
			সাড়ে ১০টা থেকেই শুরু হতে পারে 

 টিকিট
			একজনের ৬০ টাকা


ছবির পোস্টার।